Шеф Oддзелєня за медиї Mисиї ОЕБС Доминик Тиєри
„Руске слово” нєшка забера окремне место медзи меншинскима медиями у Сербиї
У рамикох свойого мандату Мисия ОЕБС-у у Сербиї дава потримовку розвою шлєбодних, професионалних и нєзависних медийох, дава фахово совити за унапредзованє медийского законодавства, провадзи стан шлєбоди виражованя и доприноши моцнєню капацитетох новинарских здруженьох и реґулаторних целох, у складзе зоз стандардами ОЕБС-у.
Шеф Оддзелєня за медиї Мисиї ОЕБС у Сербиї Доминик Тиєри (Dominique Thierry) вєдно зоз своїма сотруднїками нащивел НВУ „Руске слово”, и праве тота нащива була нагода за интервю котри пишеме на тих бокох.
РС: Як видзице ґенерално ситуацию у медийох у Сербиї, а як видзице ситуацию у меншинских медийох у Сербиї, окреме у меншинских медийох котри ше финансую зоз буджету?
– Медиї котри звитую на язикох националних меншинох и далєй ше зочую зоз финансийнима виволанями. Тоти виволаня нє исти за шицких. Медиї котри ше финансую зоз явних средствох маю єдну файту проблему, док ше приватни и медиї цивилного дружтва зочую зоз иншакима почежкосцами. Мисия ше заклада за приношенє подзаконских актох котри би виєдначели условия финансованя медийох котри поштредно сную национални совити националних меншинох котрим шедзиско нє у Войводини и оможлївели им директне финансованє зоз явних средствох, цо предвидзене ище 2023. року.
Ширше патрено, дзепоєдни медиї ше и далєй зочую зоз озбильнима виволанями, кед слово о финансийней отримуюцосци, так и о безпечносци новинарох. Число нападох и гроженьох новинаром нєпреривно рошнє, а Совит за пресу прешлого року приял скоро два раз вецей пригварки, як  рок пред тим.
По вицеканю Медийскей стратеґиї за период 2020–2025, Мисия ше заклада за виробок и усвойованє новей медийскей стратеґиї на цалком транспарентни и инклузивни процес, як и за запровадзованє мирох зоз предходней стратеґиї котри ище вше нє реализовани. Мисия тиж допринєсла формованю нового Совиту Реґулаторного цела за електронски медиї. Кед Совит превежнє свойо компетенциї у подполносци, обчекує го вельке число важних задаткох, од збиваня бешеди мержнї и защити приватносци гражданох у медийох по ришованє питаньох вецей як 200 телевизийских и радио-станїцох котри емитую програму без дошлєбодзеня.
РС:	Хтори то способи и можлївосци котри пребера Мисия ОЕБС-у у Сербиї же би ше унапредзело положенє новинаркох и новинарох, и обезпечело професийне новинарство на локалним уровню?
– Нєпреривна комуникация и части нащиви локалним медийом у Сербиї, од початку роботи Мисиї, ключни за нашо порозуменє проблемох и потреби тих глашнїкох, чийо иснованє зопера ширенє такв. „инфомацийних пустиньох”, а професионалносц у роботи обезпечує обвисценосц гражданох о важних случованьох у локалних заєднїцох. Пробуєме змоцнїц професионални капацитети медийох през розлични програми обукох, потримовку орґанизованю, або присуству едукацийом, конференцийом и другим формом сотруднїцтва медийох на домашнїм и медзинародним уровню. Интересантно историйно и технолоґийно провадзиц як ше рушала тота потримовка од, наприклад, установйованя вецейязичней програми на ФМ радио станїцох на югу Сербиї, до програмох пошвецених продукциї вистох за дружтвени мрежи и хаснованє алатох штучней интелиґенциї у професионалних медийох.
Други, подєднак значни аспект то познаванє ситуациї на локалу же тоти виволаня и потреби локалних медийох можеме на прави способ представиц державним институцийом, од локалних предсидательох општинох, та по Народну скупштину, орґанизацийом цивилного дружтва и партнером зоз медзинародней заєднїци, закладаюци ше за креированє политикох и законских ришеньох котри на тоти потреби буду одвитовац.
Вшелїяк, єден зоз найзначнєйших сеґментох нашей роботи на локалним уровню то схадзки тужительох, полициї, и локалних медийских роботнїкох котри орґанизуєме вєдно зоз Стаємну роботну ґрупу за безпечносц новинарох. Лєм у остатнїх трох рокох зме обишли вецей як 20 места и бешедовали зоз вецей як 500 локалнима новинарами и представнїками тужительства и полициї. Приходи СРҐ до локалних штредкох представяю важне порученє новинаром же су нє сами, и же исную институциї, цела и поєдинци котрим важна їх безпечносц и, вообще патрено, їх защити и очуванє професионалного новинарства у менших штредкох. 
През телї роки, нашей Мисиї ше удало вибудовац одношенє порозуменя и довирия зоз вельким числом актерох на медийскей сцени, и наздавам ше, цо допринєсло же би професионални медиї на локалу робели у интересу явносци.  
РС: Як Мисия ОЕБС-у у Сербиї видзи же би требали функционовац меншински медиї у Сербиї, окреме зоз фокусом на тото як обезпечиц финансийни средства?
– Система явного информованя на язикох националних заєднїцох у Сербиї добре обдумана, так же отримує и потримує рижнородносц меншинских заєднїцох. Вона облапя медиї явного сервису, медиї чийо видавателє/снователє поштредно национални совити националних меншинох, як и приватни медиї и медиї цивилного дружтва, котри шицки вєдно доприноша широкей информативней екосистеми. Шицким актером у рамику тей системи сущно значне же би промововали обєктивне и одвичательне звитованє, чували ушорйовацку нєзависносц и обезпечели шлєбодни и єднаки приступ ґу информацийом.
 Тоти принципи тиж так и часц Препорученьох зоз Осла о язичних правох националних меншинох котри обявел Високи комесар ОЕБС-у за национални меншини и часц су рамика Медийскей стратеґиї и важацих законох, у складзе зоз явним интересом и ґарантованима правами и шлєбодами, та и кед у питаню додзельованє явних средствох, могло би посцигнуц правочасове, точне и рижнородне информованє гражданох, уключуюци и припаднїкох националних меншинох.
РС:Чи стандарди Мисиї ОЕБС у Сербиї водза ґу подзвигованю уровня свидомосци, и унапредзеня информованя на язикох националних меншинох, зоз фокусом на наиходзаци виберанки за членох националних совитох котри би требали буц отримани тей єшенї?
– Почитованє людских правох, уключуюци шлєбоду виражованя и правох припаднїкох националних меншинох, за ОЕБС сущни елемент нашого всеоблапююцого приступу безпечносци. Принципи Гелсинкского закончуюцого акту (Princip VII), усвоєного 1975. року, дошлїдно потвердзовани през дополнююци обовязки ОЕБС-у, уключуюци Одлуку ч. 3/18 Министерского совиту о безпечносци новинарох, з котрим ше наглашує ключна улога шлєбодних и нєзависних медийох у розвою отворених дружтвох и владаню правох. У новшим чаше, Предствнїк ОЕБС-у за шлєбоду медийох наглашел же шлєбода медийох єден зоз фундаментох демократиї и же шлєбодни, плуралистични и квалитетни медиї предусловиє за демократию, безпечносц и отримуюци мир. Право на информованє на власним язику основне людске право и цесно є повязане зоз витворйованьом културного, язичного, вирского и националного идентитету. Попри тим, Устав Републики Сербиї ґарантує шицким гражданом єднаки приступ ґу шлєбодним и плуралистичним информацийом, без дискриминациї. Шицко тото важи и кед бешедуєме о информованю у вязи зоз виберанками за членох националних совитох националних меншинох. Припаднїки националних меншинох маю право, и треба им обезпечиц, же би достали информациї на своїм мацеринским язику котри точни, нєзависни и рижнородни, як по змисту, так и по перспективи. То окреме значне у контексту вше векших прицискох на шлєбоду медийох. ЯК нєдавно наглашел представнїк ОЕБС-у за шлєбоду медийох, новинаре муша мац можлївосци окончовац свою роботу без застрашованя, насилства, або нєдошлєбодзеного мишаня, бо то окреме значне за защиту правох явносци же би глєдала, примала и сообщовала информациї.
[bookmark: _GoBack]РС: Дзе и як видзице „Руске слово” нєшка медзи меншинскима медиями у Сербиї?
– Думам же „Руске слово” нєшка забера окремне место медзи меншинскима медиями у Сербиї. Длужей як осем децениї чува руски язик, културу и идентитет, а источашнє указує же традиция и сучасне новинарство можу исц вєдно. Окреме важне же „Руске слово” нє остало лєм чувар културного нашлїдства, алє уж роками указуєце порихтаносц же провадзице пременки у медийским окруженю и континуовано унапредзуєце професийни стандарди. Длугорочне сотруднїцтво зоз Мисию ОЕБС у Сербиї на розвою етичних стандардох и самореґулациї медийох, потвердзує о тей порихтаносци  же бисце ше розвивали и були приклад добрей пракси.
Верим же праве таки медиї як цо Руске слово, указую же информованє на язикох национлних меншинох нє наменєне лєм очуваню идентитету єдней заєднїци, алє представя и значну часц плуралистичного и демократского медийского простору Сербиї. Прето „Руске слово” видзим як медий зоз богату традицию, алє и зоз ясним местом у будучносци медийскей сцени у Сербиї.

Пише: Марина ДЖУДЖАР

